
PER QUÈ AQUEST LLIBRE?

Creiem que la proposta del llibre de Ramon Folch entra de ple en la lògica iniciada amb el llibre d'Innerarity. Probablement, el tema més crucial del futur sigui la transició a un nou model econòmic postindustrial. Una transició d'aquest abast  depèn d'una cadena complexa de decisions de tota mena i  de la capacitat d'imaginar com governar aquest període de transició. Ramon Folch té la capacitat reconeguda d'explicar de forma entenedora i rigorosa alhora el fenomen de la crisi del model de creixement industrial i d'exposar sense dogmatismes ni messianismes la necessitat d'un model alternatiu. I, encara més, inclou en les seves reflexions la preocupació per com governar democràticament la transició d'un model a l'altre, tenint com a teló de fons la difícil relació entre coneixement i poder, de la que ens parla Innerarity. Tot plegat ho fa des d'una confessada actitud volteriana, basada en una ferma convicció en les virtuts de la raó crítica i en una desconfiança irònica vers la bonhomia rousseauniana. 

PÀGINES ESCOLLIDES

Sobre el pensament sostenibilista

“El principi de la llibertat personal condemna a mort tot immobilisme ideològic, perquè permet la lliure manifestació del pensament crític. Curiosament, actua de salvaguarda de la civilització industrial, perquè recupera pro domo les crítiques que se li adrecen. Per això la societat postindustrial no serà una negació de la societat industrial, sinó una nova transformació copernicana que reconeix la seva herència històrica, sense renegar-ne. Els membres de la societat industrial tenim raó d'estar-ne satisfets, si fem abstracció dels costos del nostre actual benestar. La nostra qualitat de vida és superior a la dels nostres pares, més encara que la d'ells ho va ser comparada amb la dels nostres avis. Això és magnífic si no fem balanç del cost que representa, ni ens plantegem com mantenir-la en el futur.

Aquest benestar transitori deriva d'una colla d'externalitzacions de costos i d'exportació dels inconvenients. Transferim les disfuncions, en l'espai, a països tercers o bé, en el temps, a les generacions posteriors (exportem problemes al futur).” […]

“La sostenibilitat, ben mirat, és un modest intent d'emular l'eficiència dels sistemes naturals. Es tracta d'internalitzar costos, d'optimitzar la relació cost-benefici en matèria de recursos i energia i de propendir al circuit tancat, cosa que comporta entendre el territori com a espai interior, sense lloc per externalitzar disfuncions. Així que la cultura sostenibilista advoca per la internalització de costos i residus, la qual cosa acaba exigint ecoeficiència.” [...] 

Però la sostenibilitat desborda l'ecologisme amb escreix -i més encara l'ecologia, no cal dir-ho- perquè és una qüestió social. Concretament és un tema socioeconòmic amb conseqüències ambientals. D'aquí ve que el conflicte hagi de ser superat atacant-ne l'etiologia socioeconòmica de fons, raó per la qual el coneixement ecològic resulta un auxiliar preciós, però no pas un nord ideològic.” (p.34-38)

“La sostenibilitat és un procés de contrariació gradual del model socioeconòmic i ambiental imperant, lamentablement basat en una explotació de la inequitat més o menys encoberta, en un consum de recursos renovables per sobre de la taxa de reposició, en un consum de recursos no renovables per sobre de la taxa de substitució, en l'abocament de deixalles per sobre de les possibilitats assimiladores del sistema i en l'erosió constant de la biodiversitat. La sostenibilitat tendeix a internalitzar, amb òptica planetària i visió bioesfèrica, els costos socials i ambientals dels processos econòmics. També aspira a prioritzar el valor del treball i dels recursos, ja que les càrregues sobre el valor afegit del treball -per fiscalitat excessiva en el món industrialitzat o per contraprestació insuficient en el subdesenvolupat- i l'externalització d'aspectes no venals dels processos econòmics, sobretot els ambientals, condueixen inevitablement a la deteriorada situació actual. En el fons … el sostenibilisme tracta d'avançar en la consecució d'una veritable equitat social i en la real globalització de l'estratègia econòmica, en comptes de limitar-la a l'actual mundialització dels mercats.” (p. 82)

“Eficiència, estalvi i suficiència: el trinomi virtuós. Un trinomi virtuós que moltes persones substitueixen per un altre de viciós: ineficiència, malversació i balafiament”. (p.149)

Sobre una nova cultura econòmica

“Hi ha … un corrent d'opinió que no pensa a refredar la demanda energètica, sinó en mesures tècniques correctores de les conseqüències de la demanda actual. Aquestes mesures comportarien augments de demanda, és a dir, increment del problema. Doble increment, de fet: les emissions de CO2 creixerien i les reserves de combustibles fòssils minvarien encara més de pressa que no fan ara. Aquesta posició és el resultat d'aplicar a la solució el mateix pensament que ha generat el problema. Albert Eisntein jo ha va deixar dit: “Els problemes no es resolen aplicant les fórmules que els han creat'. Probablement cal procedir a l'inrevés: canviar la mentalitat per arribar, finalment, a la solució.

El canvi climàtic ens aboca a importants trasbalsos socioeconòmics. Seria sensat que uns canvis socioeconòmics previs ben programats evitessin el trasbals climàtic. Certament, calen millores tecnològiques (capacitat de capturar energies lliures, perfeccionament de processos industrials, increment de l'eficiència de motors i màquines, etc.), però calen tant  o  més canvis de model social i productiu. La contenció de la demanda vindrà per increment de l'eficiència (farem més coses amb menys energia i amb menys matèries primeres), però també per la suficiència (moderació en els hàbits de consum) i per l'estalvi.” (p. 71-72)

Sobre la resistència al canvi cultural

“Pels fonamentalistes, la realitat és una cosa preestablerta, sovint compilada en alguna escriptura més o menys revelada de la qual només cal ser el zelador o, com a molt, l'exegeta. Els fonamentalistes consideren molt poc els fets i sempre mirats de la mateixa manera. Recorren tautològicament els mateixos espais una i mil vegades fins a fer de la cacofonia intel·lectual la seva pretesa coherència. El cas és que no són coherents, sinó redundants.

El fonamentalista no aprèn. Aprendre comporta canviar. El canvi és l'expressió de la coherència amb una actitud oberta i receptiva. Les persones que no canvien no denoten necessàriament coherència. Sovint denoten incapacitat. Incapacitat per aprendre dels errors o, simplement, de les noves provocacions de la realitat canviant. Una incapacitat que, de tan pregona, es disfressa sovint de virtut, única manera de veure vici en la ductilitat dels qui aprenen.” (p.79)

Sobre l'opinió i el canvi climàtic

“El projecte sostenibilista no pot progressar sense uns mínims nivells de concertació social, ha de ser comprès i compartit per sectors prou amplis de la població que el rep. Actualment, això exigeix l’activa participació dels mitjans de comunicació. El problema és que aquests mitjans sovint responen a una lògica diferent … Vivim temps de trivialització de les coses complexes. Els temes complexos no esdevenen simples mitjançant explicacions banals. El simplisme davant la complexitat porta de dret a la confusió. La complexitat banalitzada esdevé mera complicació empobridora. Per aquesta via, s’instaura una manera de pensar esquemàtica i alhora confusa que no ens permet d’entendre res. De fet, així no instaurem cap manera de pensar, sinó una manera de no pensar. La situació es complica més encara quan les idees confuses van acompanyades de moltes imatges fal·laçment esclaridores, raó per la qual la mala televisió distorsiona encara més que la mala premsa escrita … És cert que emergeix una societat del coneixement, però encara ho és més que ja ha emergit una societat de la ignorància. Abans, la ignorància s’administrava calladament; ara, es proclama orgullosament … Ara, la ignorància és una agressiva forma cultural, la cultura de la incultura. Legions d’ignorants socialitzen els seus desconeixements i contribueixen a instaurar un estat d’incultura general en què la saviesa destorba i la humilitat és mal vista.” […]
“Aquesta trivialització de la informació no és privativa de cap cadena concreta o de cap mitjà escrit determinat. És un fenomen general que sembla que respon a un signe dels temps: grans mitjans a l’abast de totes les audiències per embussar totes les ments, incapaces de deglutir i processar tantes dades tan poc elaborades. No es pot oblidar que informar és ensenyar i que ensenyar comporta seleccionar. El mestre tria i jerarquitza, justament perquè sap i, sobretot, perquè sap saber. Ens falten maîtres à penser i, encara més, prescriptors de criteri. S’ha de dir, perquè no és temps de callar. Si una cosa es pot explicar, s’ha d’explicar clarament, que és el contrari de banalitzament. En concret, es poden explicar i s’han d’explicar amb claredat els fenòmens complexos, com la qüestió energètica i la seva dimensió econòmica i sociambiental, perquè la complexitat és la principal característica del moment que vivim. Si de debò és té res a dir, és temps de parlar. És temps d’explicar de manera senzilla la complexitat, afi que no esdevingui complicació simplificada. Si no, només socialitzarem la ignorància.

En efecte, avança implacablement una sòlida socialització de la ignorància que ens pot acabar sumint un estat de mineralització mental col·lectiva. Per un costat, cada vegada menys persones saben més coses, mentre que, per un altre, cada vegada més persones en desconeixen més i, sobretot, abracen la cultura de la ignorància, aquest complaent estat de permissiva anestèsia intel·lectual que confon l’abundor de dades amb l’augment del coneixement i l’opinió amb criteri. En un mar d’opinions trivials naufraguen els escassos criteris solvents en una societat que legitima la ignorància si ateny prou nivell d’audiència.” (p.108-111)

Sobre coneixement científic,  ciutadania i democràcia

“Si la societat postindustrial no fa l'esforç de dotar-se de torsimanys (els mateixos científics o persones interposades), tindrà, com en l'antic Egipte, una casta sacerdotal capaç d'entendre els fenòmens astronòmics i les crescudes del Nil, al costat d'una població ignorant que només sabrà girar els ulls cap als sacerdots a l'hora d'actuar. Això és incompatible amb l'exercici de la democràcia, es veu de seguida.” […]

“No es pot negar que s'ha incrementat molt el nivell general de coneixement en terrenys com la biologia, l'ecologia o les ciències ambientals … La qüestió és que l'opinió pública es formi a partir de criteri, no del rampell emocional.” (p. 235-234)

“En nom de la democràcia, la gent ha de tenir accés als nous coneixements i al control solvent de les decisions que se'n deriven, de la mateixa manera que antigament es va considerar, també en nom de la democràcia, que els ciutadans tenien dret a aprendre a llegir i escriure, a sortir de l'anafalbetisme i de la misèria intel·lectual. […]

“El posicionament davant d'aquesta mena de qüestions [alternatives energètiques] hauria de formar part de les ofertes electorals, així sabríem cap a on volen anar les diferents opcions. (p. 237)

“La voluntat de la majoria no ha de desplaçar la de les minories capaces, sinó escollir els millors. Quan Winston Churchill deia que 'la democràcia és un pèssim sistema de govern, els altres són molt pitjors', refusava totes les dictadures, inclosa la de la majoria. Penso que la democràcia, tal com l'entenem, no és un mal menor, que no se'm malinterpreti, sinó un sistema imperfet que necessita millores … Crec que funcionaria millor amb majories culturitzades, no únicament informades. Així el trinomi ciència, coneixement i societat pren tot un altre sentit, resol la disfunció creada per l'erudició dels uns convivint amb la ignorància dels altres.” (p. 240)

“... sembla clar que el progrés no està donat per la dinàmica natural de les institucions, sinó pels cops de timó contra la dinàmica natural de les institucions. Les institucions tendeixen a perpetuar el passat (cosa que no és del tot dolenta), però no a propiciar el futur (cosa que no sempre acaba bé). Les garanties democràtiques han conduït, de la mà de les majories rouseaunianes mediocres, a una inanitat generalitzada. No vivim en un estat de dret, sinó en una societat de drets. Molts vicis consolidats són invocats com si fossin drets adquirits. Les universitats són rèpliques de si mateixes, en comptes d'espais de subversió intel·lectual. Potser aquesta falta de tremp civil és el símptoma més evident de la crisi del model.” (p.242)

… I una provocació final

“... Alguns pensem que Catalunya necessita una neoaristocràcia sostenibilista, hereva dels valors grecs, de la ideologia il·lustrada i de la meritocràcia burgesa.

Sense elits no hi ha societats organitzades. Els intents igualitaristes han acabat essent inequitatius, injustos i ineficaços, propiciadors de la demagògia i de la tirania platòniques. Calen elits capaces i moralment solvents, uns nous áristoi que evitin les oligarquies i les tiranies a què estem exposats, sobretot ara que el poble comença a acumular animadversió contra un sistema i uns dirigents que han dut el món a la delicada situació actual. Salvant les distàncies històriques, el moment actual presenta significatius paral·lelismes amb la segona meitat del segle XVIII. Aleshores, sort n'hi va haver dels il·lustrats. Eren els aristòcrates platònics enfrontats als oligàrquics aristòcrates nobiliaris. Qui plantarà cara als oligarques i demagogs moderns? Una bona pregunta. Esperem que la neoaristocràcia sostenibilista i postindustrial sigui la resposta.” (p. 255)

SOBRE RAMON FOLCH

Tot el que vulgueu saber sobre l'extensa i intensa activitat docent, gestora, assessora, comunicadora i institucional de Ramon Folch ho trobareu a la pàgina web del seu estudi professional:

· Estudi Ramon Folch i Associats SL – www.erf.cat 

A destacar la seva presència pionera i constant en l'activitat per definir,  desenvolupar i consolidar els sabers relacionats amb la gestió del territori des d'una enfocament sostenibilista, amb fites tant rellevants com per exemple:
· Ramon FOLCH (edit.): Natura, ús o abús?. Llibre blanc de la gestió de la natura als Països Catalans. Barcino. Barcelona, 1976

· Ramon FOLCH. Diccionario de Socioecología. Planeta. Barcelona, 1999

· Ramon FOLCH, Ivan CAPDEVILA, Antoni OLIVA i Anna MORESO: L'energia en l'horitzó 2030. Institut Català d'Energia, Generalitat de Catalunya. Barcelona, 2005

SOBRE EL LLIBRE

Entrevistes a Ramon Folch arran de la publicació de “La quimera de créixer” i comentaris sobre el mateix:

· Entrevista a Ramon Folch al programa “Els Matins” de TV3 (6 de juny de 2011): http://www.tv3.cat/videos/3566570/Folch-La-nostra-manera-destar-en-el-planeta-esta-en-situacio-de-risc
· Entrevista a Ramon Folch a La Vanguardia (30 de juliol de 2011): http://www.lavanguardia.com/medio-ambiente/20110730/54193605861/ramon-folch-se-estan-subvencionando-actividades-insostenibles.html
· Entrevista a Ramon Folch a El País (21 de juliol de 2011):http://www.elpais.com/articulo/paginas/Inquieta/incompetencia/votant/elppor/20110721elpbqcpag_1/Tes 

· Comentari de Claudi Mans http://cmans.wordpress.com/2011/07/01/la-quimera-de-creixer/ 

· Comentari d’Antoni Aymemí http://www.espaienxarxa.com/1-200-grams-de-reflexio-climatica 

SOBRE LA CRISI DEL MODEL INDUSTRIAL I EL NOU MODEL POSTINDUSTRIAL 

Per tal de no perdre's en la immensa producció especialitzada, d'un costat, i militant, d'un altra, ens sembla útil per adquirir una visió general consultar alguns números monogràfics de la revista Vanguardia Dossier que dirigeix Xavier Batalla  i que, a part dels articles,  conté moltes referències d'institucions, agències i think tanks especialitzats. Concretament destaquem els següents:

· nº 33 (octubre 2009): “Cambio climático, el reto de la humanidad”

· nº 21 (desembre 2006): “Agua. El desafío del siglo XXI”

· nº 18 (gener 2006): “¿Un mundo sin petróleo?”

També és interessant consultar la sèrie de la Revista de Libros, que habitualment ressenya les novetats  més rellevants de l'àmbit científic i del pensament social i polític: www.revistadelibros.com 

En tot cas, cal tenir presents tres fites essencials del pensament sostenibilista:

· L'informe del MIT  per al Club de Roma: “The Limits to Growth” (1972) Veure la pàgina www.limitstogrowth.net 
· El protocol de Kyoto (1997) Veure el portal de la Convenció sobre el Canvi Climàtic de les Nacions Unides: http://unfcc.int 
· L'informe Stern: “Stern Review on the Economics of Climate Change” (2006) Veure la versió en castellà a  http://ukinspain.fco.gov.uk/es/working-with-spain/low-carbon/reports/ 

